કરોડરજ્જુને લચીલી રાખવાથી શરીર-મન-સંકુલ તંદુરસ્ત અને ઉત્સાહપૂર્ણ બને છે અને ટકી રહે છે. કરોડરજ્જુને લચીલી રાખવા માટે યોગાસનોનો નિયમિત અને વ્યવસ્થિત અભ્યાસ જરૂરી છે. યોગાસનો કરવાથી લીવર, કીડની, ફેફસાં, મસ્તક ઉપરાંત આખી શરીર પ્રણાલી સક્રિય તેમ જ પ્રાણવાન બને છે. પ્રાણાયામ કરવાથી શરીરને વધુ ઓક્સિજન મળે છે, જે ઝેરી તત્ત્વોને દૂર કરી શરીર-પ્રણાલીને સ્વચ્છ રાખે છે. આમ યોગાસન અને પ્રાણાયામના નિયમિત અભ્યાસથી આખી શરીર પ્રણાલી વધુ સ્વસ્થ બને છે. યોગાસન અને પ્રાણાયામ માટે આપેલી થોડીક મિનિટો વ્યક્તિને દીર્ઘ જીવન અને જીવનભર સ્વાસ્થ્ય તથા સુખ આપે છે.